## Pravilnik o proračunskim klasifikacijama

### NN 94/2007 (13.9.2007.), Pravilnik o proračunskim klasifikacijama

# MINISTARSTVO FINANCIJA

**2833**

Na temelju članka 15. stavak 3. Zakona o proračunu (»Narodne novine«, broj
96/03), ministar financija donosi

## PRAVILNIK

### O PRORAČUNSKIM KLASIFIKACIJAMA

I. OPĆE ODREDBE

Članak 1.

Ovim Pravilnikom propisuju se vrste, sadržaj, primjena proračunskih
klasifikacija i određuju izvori financiranja.

Članak 2.

(1) Odredbe ovog Pravilnika odnose se na proračune i proračunske korisnike te na
izvanproračunske korisnike sukladno odred­bama članka 2., stavak 1. i 2. Zakona
o proračunu (u daljnjem tekstu: korisnici proračuna).
(2) Proračunske klasifikacije čine okvir kojim se iskazuju i sustavno prate
prihodi i primici te rashodi i izdaci po nositelju, cilju, namjeni, vrsti i
lokaciji.
(3) Proračuni i proračunski korisnici dužni su u procesima planiranja,
izvršavanja, računovodstvenog evidentiranja i izvještavanja osigurati
iskazivanje prihoda i primitaka te rashoda i izdataka prema proračunskim
klasifikacijama, u skladu s odredbama Zakona o proračunu i ovog Pravilnika.
(4) Izvanproračunski korisnici dužni su u procesima planiranja i izvještavanja
osigurati iskazivanje prihoda i primitaka te rashoda i izdataka prema
proračunskim klasifikacijama, u skladu s odredbama Zakona o proračunu i ovog
Pravilnika.

II. VRSTE, SADRŽAJ I PRIMJENA PRORAČUNSKIH KLASIFIKACIJA

Članak 3.

(1) Proračunske klasifikacije jesu: organizacijska, programska, funkcijska,
ekonomska i lokacijska.
(2) Posebnom klasifikacijom smatraju se izvori financiranja prema kojoj se
razvrstavaju prihodi i primici, te rashodi i izdaci.

Članak 4.

(1) Organizacijska klasifikacija sadrži povezane i međusobno usklađene
(hijerarhijski i s obzirom na odnose prava i odgovornosti) cjeline proračuna i
korisnika proračuna koje odgovarajućim materijalnim sredstvima ostvaruju
postavljene ciljeve.
(2) Programska klasifikacija sadrži programe i njihove sastavne dijelove:
aktivnosti, tekuće i kapitalne projekte, definirane u skladu s nacionalnim i
regionalnim strategijama, ciljevima i zadaćama korisnika proračuna.
(3) Funkcijska klasifikacija sadrži aktivnosti odnosno projekte korisnika
proračuna razvrstane prema njihovoj namjeni.
(4) Ekonomska klasifikacija sadrži prihode i primitke po prirodnim vrstama te
rashode i izdatke prema njihovoj ekonomskoj namjeni.
(5) Lokacijska klasifikacija sadrži popis teritorijalno definiranih cjelina u
skladu s ustrojem Republike Hrvatske, država Europske unije te ostalih država.

Članak 5.

Proračunske klasifikacije sastoje se od jedne ili više razina, oznaka i naziva.

1. ORGANIZACIJSKA KLASIFIKACIJA

Članak 6.

(1) Organizacijska klasifikacija uspostavlja se definiranjem raz­djela, glava i
proračunskih korisnika.
(2) Razdjel se sastoji od jedne ili više glava, a glava pripada samo jednom
razdjelu.
(3) Glava se sastoji od jednog ili više proračunskih korisnika, a proračunski
korisnik pripada samo jednoj glavi.

Članak 7.

(1) Razdjelima, glavama i proračunskim korisnicima dodjeljuju se brojčane oznake
i nazivi.
(2) Brojčana oznaka sastoji se od:
1. troznamenkaste brojke za razdjel,
2. peteroznamenkaste brojke za glavu; prve tri znamenke označavaju pripadnost
razdjelu, a četvrta i peta znamenka označavaju glavu unutar razdjela,
3. dvoznamenkaste, troznamenkaste, četveroznamenkaste ili peteroznamenkaste
brojke za proračunskog korisnika.
(3) Ministarstvo financija dodjeljuje brojčanu oznaku iz stavka 2. točke 1. i 2.
ovog članka razdjelima i glavama državnog proračuna.
(4) Upravni odjeli za financije jedinica lokalne i područne (regionalne)
samouprave dodjeljuju brojčanu oznaku iz stavka 2. točke 1. i 2. ovog članka
razdjelima i glavama svojih proračuna.
(5) Ministarstvo financija dodjeljuje brojčane oznake iz stavka 2. točke 3. ovog
članka sukladno članku 2., stavak 3. Zakona o proračunu.
(6) Ministarstvo financija odnosno upravni odjeli za financije jedinica lokalne
i područne (regionalne) samouprave za naziv raz­djela, glave i proračunskog
korisnika preuzima točan naziv iz propisa, rješenja ili odgovarajućeg akta.
(7) Ministarstvo financija odnosno upravni odjeli za financije jedinica lokalne
i područne (regionalne) samouprave utvrđuju organizacijsku klasifikaciju prije
izrade proračuna za sljedeće proračunsko razdoblje.

2. PROGRAMSKA KLASIFIKACIJA

Članak 8.

(1) Programska klasifikacija uspostavlja se definiranjem glavnih programa,
programa, aktivnosti i projekata.
(2) Glavni program se sastoji od jednog ili više programa, a program pripada
samo jednom glavnom programu.
(3) Program je skup neovisnih, usko povezanih aktivnosti i projekata usmjerenih
ispunjenju zajedničkoga cilja.
(4) Program se sastoji od jedne ili više aktivnosti i/ili projekata, a aktivnost
i projekt pripadaju samo jednom programu.
(5) Aktivnost je dio programa za koji nije unaprijed utvrđeno vrijeme trajanja.
(6) Projekt je dio programa za koji je unaprijed utvrđeno vrijeme trajanja.
Projekt se planira jednokratno, a može biti tekući ili kapitalni:
1. tekući projekt podrazumijeva dugoročno ulaganje proračunskog korisnika koje
ne povećava vrijednost u bilanci
2. kapitalni projekt podrazumijeva ulaganje u povećanje nefinancijske imovine
proračunskog i izvanproračunskog korisnika.
(7) Proračunski korisnik određuje aktivnosti i projekte i prijavljuje ih glavi u
čijem je sastavu.
(8) Glava revidira i odobrava aktivnosti i projekte prijavljene od svojih
proračunskih korisnika i prijavljuje razdjelu u čijem je sastavu.
(9) Razdjel revidira i odobrava aktivnosti i projekte prijavljene od glava za
koje je nadležan, grupira ih u programe, te prijavljuje programe, aktivnosti i
projekte Ministarstvu financija.
(10) Odgovornost za provođenje programa pripada razdjelu, a program se provodi u
jednoj ili više glava toga razdjela.
(11) Trajanje programa određeno je postojanjem zakonske osnove za uvođenje i
trajanje programa te postojanjem proračunskog korisnika.

Članak 9.

(1) Program sadrži:
1. brojčanu oznaku,
2. naziv,
3. zakonsku osnovu za uvođenje programa,
4. opis,
5. opći cilj,
6. posebne ciljeve,
7. brojčanu oznaku izvora financiranja,
8. broj zaposlenih i
9. pokazatelje uspješnosti
(2) Aktivnost odnosno projekt sadrži:
1. brojčanu oznaku,
2. naziv,
3. zakonsku osnovu za uvođenje aktivnosti odnosno projekta,
4. opis,
5. opći cilj,
6. posebne ciljeve,
7. brojčanu oznaku jedne podskupine funkcijske klasifikacije
8. brojčanu oznaku jednog ili više izvora financiranja,
9. brojčanu oznaku jedne ili više lokacija,
10. broj zaposlenih i
11. pokazatelje uspješnosti.

Članak 10.

(1) Ministarstvo financija – Državna riznica, utvrđuje glavne programe koji
proizlaze iz nacionalnih i regionalnih strategija, programa i planova Vlade
Republike Hrvatske.
(2) Pripadnost programa glavnom programu određuju razdjeli korisnika proračuna.

Članak 11.

Oznake i nazivi programske klasifikacije sastoje se od oznaka i naziva glavnih
programa, programa i njihovih sastavnih dijelova: aktivnosti i projekata.

Članak 12.

(1) Oznaka glavnog programa sastoji se od tri znamenke od kojih je prva znamenka
slovo od A do Z, a druge dvije znamenke su brojke u rasponu od 01 do 99.
(2) Oznaka programa sastoji se od četveroznamenkaste brojke u rasponu od 100 do
9999.
(3) Brojčana oznaka aktivnosti, tekućeg ili kapitalnog projekta je
sedmeroznamenkasta oznaka koja se sastoji od slova A, T ili K i
šesteroznamenkastog broja u rasponu od 100001 do 999999.

Članak 13.

(1) Ministarstvo financija – Državna riznica, dodjeljuje oznake glavnih
programa, programa i njihovih sastavnih dijelova u tijelima državne uprave.
(2) Za dodjelu oznaka i naziva glavnih programa koriste se oznake i nazivi dani
u Uputama za izradu prijedloga državnog proračuna, koje se dostavljaju
korisnicima proračuna.
(3) Upravni odjel za financije, odnosno jedinstveni upravni odjel jedinice
lokalne i područne (regionalne) samouprave dodjeljuje oznake programa i njihovih
sastavnih dijelova jedinicama lokalne i područne (regionalne) samouprave i
proračunskim korisnicima u njihovoj nadležnosti.

3. FUNKCIJSKA KLASIFIKACIJA

Članak 14.

(1) Brojčane oznake i nazivi funkcijske klasifikacije preuzeti su iz međunarodne
klasifikacije funkcija države (COFOG), Ujedinjenih naroda – Klasifikacija
rashoda u skladu s namjenom.
(2) Brojčane oznake funkcijske klasifikacije razvrstane su u: razrede, skupine i
podskupine.
(3) Razvrstavanje rashoda prema namjeni ima hijerarhijsku strukturu s tri
razine.
1. prva razina sastoji se od dvoznamenkaste brojke u rasponu 01 – 10 za razred,
2. druga razina sastoji se od troznamenkaste brojke; prve dvije znamenke
označavaju pripadnost razredu, treća je znamenka u rasponu 1 – 9 za skupinu,
3. treća razina sastoji se od četveroznamenkaste brojke; prve tri znamenke
označavaju pripadnost skupini, četvrta je znamenka u rasponu 0 – 9 za
podskupinu.

4. EKONOMSKA KLASIFIKACIJA

Članak 15.

(1) Brojčane oznake i nazivi ekonomske klasifikacije sastavni su dio Računskog
plana za proračunsko računovodstvo (u daljnjem tekstu: Računski plan).
(2) Računi Računskog plana razvrstani su u: razrede, skupine, podskupine,
odjeljke i osnovne račune.
(3) Ekonomsku klasifikaciju čine računi razreda 3 do 8, osim skupina računa 39,
49, 59, 69, 79 i 89 i njima pripadajućih podskupina, odjeljaka i osnovnih računa
Računskog plana.
(4) Razvrstavanje prihoda i primitaka te rashoda i izdataka prema njihovim
prirodnim vrstama ima u ekonomskoj klasifikaciji hijerarhijsku strukturu s pet
razina:
1. prva razina sastoji se od jednoznamenkaste brojke u rasponu 3 – 8 za razred,
2. druga razina sastoji se od dvoznamenkaste brojke u rasponu 31 – 88 za
skupinu,
3. treća razina sastoji se od troznamenkaste brojke u rasponu 311 – 889 za
podskupine,
4. četvrta razina sastoji se od četveroznamenkaste brojke u rasponu 3111 – 8899
za odjeljak,
5. peta razina sastoji se od peteroznamenkaste brojke u rasponu 31111 – 88999 za
osnovni račun.

5. LOKACIJSKA KLASIFIKACIJA

Članak 16.

(1) Razvrstavanje rashoda i izdataka prema lokacijskoj klasifikaciji ima
strukturu s tri razine:
1. prva razina sastoji se od jednoznamenkastog broja u rasponu od 1 do 9 za
oznaku države ili grupe država;
2. druga razina sastoji se od troznamenkaste brojke;
• prva znamenka označava pripadnost državi ili grupi država,
• druge dvije znamenke označavaju županiju u RH, odnosno državu u grupi država,
3. treća razina sastoji se od četveroznamenkaste oznake za grad i općinu, i to
od jednoslovne oznake G za grad odnosno O za općinu i troznamenkaste brojke u
rasponu od 001 do 999.
(2) Brojčane oznake lokacijske klasifikacije za županije, gradove i općine
određuje Državna geodetska uprava, a nazivi se preuzimaju iz Zakona o područjima
županija, gradova i općina u Republici Hrvatskoj.
(3) Za dodjelu oznaka za područja posebne državne skrbi, otoke, brdsko-
planinska područja, zemlje Europske unije te ostale drža­ve, koriste se oznake i
nazivi dani u uputama za izradu prijedloga proračuna, koje se dostavljaju
korisnicima proračuna i jedinicama lokalne i područne (regionalne) samouprave.

III. IZVORI FINANCIRANJA

Članak 17.

(1) Izvore financiranja čine skupine prihoda i primitaka iz kojih se podmiruju
rashodi i izdaci određene vrste i utvrđene namjene.
(2) Prihodi i primici proračuna se planiraju te raspoređuju i iskazuju prema
izvorima iz kojih potječu.
(3) Rashodi i izdaci se planiraju, izvršavaju i računovodstveno evidentiraju
prema izvorima financiranja.

Članak 18.

(1) Osnovni izvori financiranja jesu: opći prihodi i primici, prihodi od
doprinosa, vlastiti prihodi, prihodi za posebne namjene, pomoći, donacije i
namjenski primici od zaduživanja.
1. U izvor financiranja opći prihodi i primici proračuna uključuju se prihodi
koje korisnik ostvaruje temeljem posebnog propisa kojim za prikupljene prihode
nije definirana namjena korištenja odnosno: prihodi od poreza, prihodi od
financijske imovine, prihodi od nefinancijske imovine, prihodi od
administrativnih (upravnih) pristojbi, prihodi državne uprave, prihodi od kazni,
prihodi od prodaje nefinancijske imovine te primici od financijske imovine i
zaduživanja za koje nije definirana namjena korištenja.
2. U izvor financiranja – doprinosi, uključuju se prihodi od uplaćenih doprinosa
za zdravstveno osiguranje, mirovinsko osiguranje te doprinosa za zapošljavanje.
3. U izvor financiranja – vlastiti prihodi, uključuju se prihodi ostvareni
obavljanjem poslova na tržištu, a koji se ne financiraju iz proračuna.
4. U izvor financiranja – prihodi za posebne namjene (prihodi od igara na sreću,
prihodi od spomeničke rente i ostali prihodi za posebne namjene) uključuju se
prihodi čije je korištenje i namjena utvrđena posebnim propisima.
5. U izvor financiranja – pomoći, uključuju se prihodi ostvareni od inozemnih
vlada (pomoći iz Europske unije), prihodi od međunarodnih organizacija, drugih
proračuna, te ostalih subjekata unutar opće države (ostale pomoći).
6. U izvor financiranja – donacije, uključuju se prihodi ostvareni od fizičkih
osoba, neprofitnih organizacija, trgovačkih društava i ostalih subjekata izvan
opće države.
7. U izvor financiranja – namjenski primici od zaduživanja, uključuju se
priljevi ostvareni zaduživanjem, čija je namjena utvrđena posebnim ugovorima
i/ili propisima.
(2) Odredbe ovoga članka na odgovarajući način primjenjuju se na proračune
jedinica lokalne i područne (regionalne) samouprave i njihove proračunske
korisnike.

Članak 19.

(1) Brojčane oznake i nazive izvora financiranja određuje ministar financija u
uputama za izradu prijedloga proračuna, koje se dostavljaju korisnicima
proračuna i jedinicama lokalne i područne (regionalne) samouprave.
(2) Brojčane oznake izvora financiranja razvrstane su u: razrede i skupine.
1. prva razina sastoji se od jednoznamenkaste brojke u rasponu 1 – 9 za razred,
2. druga razina sastoji se od dvoznamenkaste brojke; prva znamenka označava
pripadnost razredu, druga je znamenka u rasponu 1 – 9 za skupinu.

IV. PRIJELAZNE I ZAVRŠNE ODREDBE

Članak 20.

Stupanjem na snagu ovog Pravilnika prestaje važiti Naputak o ekonomskoj i
funkcionalnoj klasifikaciji rashoda/izdataka i prihoda/primitaka (»Narodne
novine«, broj 140/02).

Članak 21.

Ovaj Pravilnik stupa na snagu osmog dana od dana objave u »Narodnim novinama«.

Klasa: 400-06/07-01/351
Urbroj: 513-05-01/07-1
Zagreb, 27. kolovoza 2007.

Ministar financija
**Ivan Šuker**, v. r.

Pravilnik, NN 94/2007-2833
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)